पाठ 14
दानीएल आणि बाबेलचा राजा
शिक्षक मार्गदर्शिका  ·  पाहा, ऐका आणि जगा – पुस्तक 5: देवासाठी कसोटीवर
	उद्देश
	शत्रुत्वाच्या परिस्थितीत दानीएल आणि त्याचे मित्र देवाच्या जवळ कसे चालले आणि देवाने त्यांना मोठे सामर्थ्य आणि जबाबदारी कशी दिली हे मुलांना दाखवणे.

	शास्त्रवाचन
	दानीएल 2:1-49

	पाठांतर वचन
	निर्गम 20:11
(दहा आज्ञा) “कारण सहा दिवसांत परमेश्वराने आकाश, पृथ्वी, समुद्र आणि त्यांतील सर्व काही निर्माण केले, पण सातव्या दिवशी त्याने विश्रांती घेतली.”



	टीप: हा भाग मुलांना सर्व तपशिलांसह सांगण्यासाठी खूप मोठा आहे; स्वप्ने कशाविषयी होती हे त्यांना माहीत असले तरी पुरेसे आहे.



पाठाचे सादरीकरण
सुरुवात
तुम्हाला एखाद्या गोष्टीची काळजी वाटते तेव्हा कसे वाटते? मुलांना उत्तर द्यायला वेळ द्या. कदाचित तुम्हाला झोप येत नाही आणि खावेसे वाटत नाही. तुम्हाला कशाची काळजी वाटते त्याविषयी कोणाशी तरी बोलणे चांगले.
पाठातील मुख्य मुद्दे
	1.बाबेलचा सामर्थ्यशाली राजा नबुखद्नेस्सर खूप काळजीत होता. त्याला अस्वस्थ करणारी स्वप्ने पडली होती जी त्याला समजत नव्हती. त्याने आपल्या सर्व जादूगारांना आणि ज्योतिषांना बोलावले आणि त्यांच्या क्षमतेची परीक्षा घ्यायचे ठरवले. त्यांना त्याच्या स्वप्नांचा अर्थच नव्हे, तर त्याला कशाचे स्वप्न पडले होते तेही सांगायचे होते (दानी 2:1-9)! ते करू न शकल्यामुळे नबुखद्नेस्सर खूप रागावला आणि त्याने आपल्या सर्व ज्ञानी माणसांना ठार मारायचा हुकूम दिला. यात दानीएल आणि त्याचे तीन मित्रही होते (2:10-13).
	2.दानीएल आणि त्याच्या मित्रांनी देवाला प्रार्थना केली आणि देवाने दानीएलला स्वप्न प्रकट केले (2:14-19).
	3.दानीएलने राजा नबुखद्नेस्सराला समजावून सांगितले की त्याने राजाला पाठवलेल्या स्वप्नांचा अर्थ फक्त स्वर्गाचा देवच प्रकट करू शकतो (2:24-29). चित्र 14 दाखवा. दानीएल किती नम्र होता, पण पृथ्वीवरील सामर्थ्यशाली राजासमोर बोलण्याचे किती धैर्य देवाने त्याला दिले ते पाहा.
	4.देव नबुखद्नेस्सराला भविष्याविषयी सांगत होता. जगाच्या इतिहासात अनेक राज्ये येतील आणि जातील, पण एक अधिक महान राज्य येत होते जे त्या सर्वांचा नाश करील. हे देवाचे राज्य होते, जे कायम टिकेल (2:36-39, 44-45).
	5.राजा दानीएलवर प्रसन्न झाला. त्याने इतर सर्व ज्ञानी माणसांना वाचवले आणि दानीएलला संपूर्ण बाबेलचा राज्यपाल केले (2:46-49).
कथेला आपला प्रतिसाद
युरोपातील अल्बेनिया या देशाचे अध्यक्ष आणि सरकार म्हणाले, “देव नाही.” त्यांनी मंडळ्या बंद केल्या आणि अल्बेनियन ख्रिस्ती लोकांना प्रार्थना करायलाही मनाई केली. पण उर्वरित जगातील लोकांनी त्या देशासाठी प्रार्थना केली. 1991 मध्ये त्यांच्या प्रार्थनांना उत्तर मिळाले आणि ते सरकार कोसळले. आता मंडळ्या पुन्हा उघडत आहेत आणि या अतिशय गरीब देशातील हजारो लोक बायबल आणि ख्रिस्ती साहित्य मागत आहेत. पृथ्वीवरील राज्यकर्त्यांना वाटले की ते त्याला दुर्लक्षित करू शकतात तरी आपला देव संपूर्ण जगाचा सर्वोच्च शासक आहे.
पाठांतर वचन पक्के करा
हे वचन संपूर्ण जगाचा निर्माणकर्ता म्हणून देवाचे सामर्थ्य दाखवते.
आतापर्यंत शिकलेल्या सर्व आज्ञा म्हणा.

